ମଗାଇ ମାଝି

ମଗାଇ ମାଝି (ଜନ୍ମ: ୧୮ ଅଗଷ୍ଟ ୨୦୦୪) ଜଣେ ଭାରତୀୟ ଖୋ ଖୋ ଖେଳାଳି । ସେ ଭାରତୀୟ ମହିଳା ଜାତୀୟ ଖୋ ଖୋ ଟିମ୍‌ର ପ୍ରତିରକ୍ଷକ ଭାବେ ଖେଳନ୍ତି । ଓଡ଼ିଶାର ରାୟଗଡ଼ ଜିଲ୍ଲାରେ ଜନ୍ମିତ ଏହି ମହିଳା ଖେଳାଳି ଜାନୁଆରୀ ୨୦୨୫ରେ ନୂଆ ଦିଲ୍ଲୀରେ ଅନୁଷ୍ଠିତ ପ୍ରଥମ ଖୋ ଖୋ ୱାର୍ଲ୍ଡ କପ୍ ଜିତିଥିବା ଭାରତୀୟ ମହିଳା ଟିମ୍‌ର ଅଂଶ ଥିଲେ ।

 ପ୍ରାରମ୍ଭିକ ଜୀବନ ଏବଂ ଶିକ୍ଷା 
ମାଝି ଓଡ଼ିଶାର ରାୟଗଡ଼ ଜିଲ୍ଲା, କାଶୀପୁର ବ୍ଲକ୍, ଚନ୍ଦ୍ରଗିରି ପଞ୍ଚାୟତର କାସନ୍ଦରା ଗ୍ରାମର ଜଣେ ଆଦିବାସୀ ପରିବାରରେ ଜନ୍ମଗ୍ରହଣ କରିଛନ୍ତି । ସେ କୃଷକ ଡାମୁ ମାଝି ଏବଂ ବୁଧୁବାରୀ ମାଝିଙ୍କ କନ୍ୟା । ଭୁବନେଶ୍ଵରର ଓଡ଼ିଶା ଖୋ ଖୋ ହାଇ ପର୍ଫର୍ମାନ୍ସ ସେଣ୍ଟର ହେଉଛି ତାଙ୍କର କ୍ରୀଡ଼ା ଅଭ୍ୟାସ ସ୍ଥଳ । କଳିଙ୍ଗ ଇନଷ୍ଟିଚ୍ୟୁଟ ଅଫ ସୋସିଆଲ ସାଇନ୍ସ (କିସ୍) ଅନୁଷ୍ଠାନରେ କଳାରେ ସ୍ନାତକ ଅଧ୍ୟୟନ କରିଛନ୍ତି । ସେ ୨୦୧୩ ରୁ ଖୋ ଖୋ ଖେଳିବା ଆରମ୍ଭ କରିଥିଲେ ।

 ଖେଳ ଜୀବନ 
ମାଝି ଜାନୁଆରୀ ୨୦୨୫ ରେ ନୂଆ ଦିଲ୍ଲୀରେ ଅନୁଷ୍ଠିତ ପ୍ରଥମ ଖୋ ଖୋ ୱାର୍ଲ୍ଡ କପ୍ ଜିତିଥିବା ଭାରତୀୟ ମହିଳା ଟିମ୍‌ର ଅଂଶ ଥିଲେ । ଭାରତୀୟ ଟିମ୍‌ ଗୃପ୍‌ ଷ୍ଟେଜ୍‌ରେ ଦକ୍ଷିଣ କୋରିଆ, ଇରାନ ଏବଂ ମାଲେଶିଆକୁ ଏବଂ କ୍ୱାର୍ଟରଫାଇନାଲ୍‌ରେ ବାଂଲାଦେଶକୁ, ସେମିଫାଇନାଲ୍‌ରେ ଦକ୍ଷିଣ ଆଫ୍ରିକାକୁ ହରାଇଲା । ଫାଇନାଲ୍‌ରେ ଭାରତ ନେପାଳକୁ ୭୮-୪୦ ସ୍କୋରରେ ପରାଜିତ କଲା ।

ବିଶ୍ଵକପ୍‌ରେ ଜିତି ଫେରିବା ପରେ, ସେ ରାୟଗଡ଼ରେ ଏକ ରୋଡ୍ ଶୋ ଦ୍ଵାରା ସ୍ଥାନୀୟ ବିଧାୟକ କାଡ୍ରାକ ଆପଲ ସ୍ୱାମୀଙ୍କ ଦ୍ଵାରା ସମ୍ମାନିତ ହୋଇଥିଲେ । ୧୮ ଫେବୃଆରୀ ୨୦୨୫ ରେ ରାୟଗଡ଼ର ଜିଲ୍ଲାପାଳ ପାରୁଲ୍ ପାଟୱାରୀ ଏବଂ ଅନ୍ୟାନ୍ୟ ଜିଲ୍ଲା ଅଧିକାରୀମାନଙ୍କ ଉପସ୍ଥିତିରେ ତାଙ୍କୁ ସମ୍ମାନିତ କରାଯାଇଥିଲା । କିସ୍‌ର ପ୍ରତିଷ୍ଠାତା ଅଚ୍ୟୁତ ସାମନ୍ତଙ୍କ ଦ୍ଵାରା ମଧ୍ୟ ସେ ସମ୍ମାନିତ ହୋଇଥିଲେ ।

 ପ୍ରମୁଖ ସଫଳତା 

 ସେ ଓଡ଼ିଶାର ବରିଷ୍ଠ ମହିଳା ଟିମ୍‌ର ଅଂଶ ଥିଲେ, ଯେଉଁ ଟିମ୍‌ ହଳଦ୍ୱାନୀ, ଉତ୍ତରାଖଣ୍ଡରେ ଜାନୁଆରୀ/ଫେବୃଆରୀ ୨୦୨୫ ରେ ଅନୁଷ୍ଠିତ ୩୮ତମ ଜାତୀୟ ଖେଳରେ ରୌପ୍ୟ ପଦକ ଜିତିଥିଲେ । 
 ସେ ୨୦୨୪ ରେ କୋଏମ୍ବାଟୁରରେ ଅନୁଷ୍ଠିତ 'ଖେଲୋ ଇଣ୍ଡିଆ ବରିଷ୍ଠ ମହିଳା ଖୋ ଖୋ ଲିଗ୍‌ ଫେଜ୍-୩' ରେ ଓଡ଼ିଶା ଦଳର ଅଂଶ ହୋଇଥିଲେ ଯେଉଁ ଦଳ ଚମ୍ପିଅନ ହୋଇଥିଲା । 
 ଏହାସହିତ, ସେ ଅକ୍ଟୋବର ୨୦୨୨ ରେ ଅହମଦାବାଦରେ ଅନୁଷ୍ଠିତ ୩୬ତମ ଜାତୀୟ ଖେଳରେ ଓଡ଼ିଶା ଦଳରେ ଭାଗ ନେଇ ଦଳ ପାଇଁ ରୌପ୍ୟ ପଦକ ଜିତିଥିଲେ । 
 ସେ ଡିସେମ୍ବର ୨୦୧୯ ରେ ଛତିଶଗଡ଼ରେ ଅନୁଷ୍ଠିତ ୫୩ତମ ବରିଷ୍ଠ ଜାତୀୟ ଖୋ ଖୋ ଚାମ୍ପିଅନ୍‌ଶିପ୍‌ରେ ଭାଗ ନେଇଥିଲେ, ଯେଉଁଠି ଓଡ଼ିଶା ମହିଳା ଦଳ ଏକ ବ୍ରୋଞ୍ଜ ପଦକ ଜିତିଥିଲା ।

 ଆଧାର 

ଶ୍ରେଣୀ:ରାୟଗଡ଼ା ଜିଲ୍ଲାର ଲୋକ
ଶ୍ରେଣୀ:୨୦୦୪ ଜନ୍ମ
ଶ୍ରେଣୀ:ଜୀବିତ ବ୍ୟକ୍ତି
ଶ୍ରେଣୀ:ଓଡ଼ିଶାର ମହିଳା ଖେଳାଳି
ଶ୍ରେଣୀ:ଓଡ଼ିଆ ଖେଳାଳି